Bohemian Rhapsody
„Bohemian Rhapsody“ — ბრიტანული როკ-ჯგუფ Queen-ის სიმღერა და სინგლი 1975 წელს გამოცემული ალბომიდან A Night at the Opera. ის უნიკალურია თავის უჩვეულო მუსიკალური ფორმით, კერძოდ - მას არ აქვს რეფრენი და შედგება სამი მიმდინარეობის - ბალადის, როკის და ოპერისგან. პირველად კომპოზიცია სინგლის სახით გამოვიდა და დიდი კომერციული წარმატება მოუტანა ჯგუფს - იგი ცხრა კვირის განმავლობაში ინარჩუნებდა პირველ ადგილს ბრიტანულ ჩარტებში. 1976 წლის იანვრისთვის კი სიმღერის მილიონ ასლზე მეტი იყო გაყიდული. 1991 წელს, ფრედი მერკურის გარდაცვალების შემდეგ სინგლი ისევ მოექცა ბრიტანული ჩარტების თავში. ხუთი კვირის განმავლობაში Bohemian Rhapsody პირველ ადგილს ინარჩუნებდა, საბოლოოდ კი გაერთიანებული სამეფოს რიგით მესამე საუკეთესოდ გაყიდვადი სინგლი გახდა. „Bohemian Rhapsody“ შესულია Rolling Stone-ის ყველა დროის 500 საუკეთესო სიმღერის სიაში.